Fantasie, eenvoud en pret deel van sy kuns – TygerBurger- 07.07.2010 - Rudie van Rensburg | Skrywer
RUDIE VAN RENSBURG vermaak nie alleen TygerBurger se lesers weekliks met sy humortekeninge nie, maar hy is ook 'n skilder wie se kunswerke wêreldwyd in versamelings pryk.
'n Solo-tentoonstelling van sy werke vind vandeesmaand in Welgemoed, Bellville, plaas. Dié uitstalling val saam met 'n fokus-artikel oor sy kuns in die nuutste uitgawe van die glanstydskrif Habitat.
Rudie skilder al die afgelope 23 jaar en het in sy loopbaan aan talle uitstallings meegedoen. Sy skilderye hang aan mure in Suid-Afrika, Brittanje, Duitsland, Australië en die VSA.
Rudie, wat deesdae voltyds kunstenaar is, sê hy sal sy kuns beskryf as "'n mengsel van fantasie, pret en eenvoud".
"Ek druk my uit deur die distorsie van lyn en kleur in my werk. Ek is beslis nie 'n realistiese kunstenaar nie en raak soms aan kubisme en ekspressionisme. Ek skilder nie van prente of natuurtonele af nie, maar gee die beelde in my kop weer," verduidelik hy.
Rudie sê hy eksperimenteer ook graag met verskillende style, tegnieke en teksture.
"Kuns is vir my baie meer as die blote duplisering van die werklikheid. Daarvoor kan jy net sowel 'n kamera inspan. Dit moet iets van jou innerlike weergee. Die doel van my kuns is om 'n bepaalde vorm te bereik wat nie noodwendig elegant is nie, maar 'n innerlike impuls bevredig. Mense moet my kuns interessant vind, ook prettig of selfs vreemd, maar net nie alledaags nie!" sê hy.
Drie-en-dertig van Rudie se skilderye kan by die Welgemoed-winkelsentrum in die winkel langs die poskantoor in Bakkerstraat tot einde Julie besigtig word. Hy sal daar aan nuwe skilderye werk en mense is welkom om hom te besoek. Weeksdae is hy tussen 10:00 en 18:00 en Saterdae tussen 09:00 en 13:00 daar.